ເກີດການ​ສູ້​ລົບ​ກັນ ຮອບໃໝ່ ທີ່​​ເມືອງ​ Bor ໃນ ຊູແດນໃຕ້ 
ການ​ປະ​ທະກັນ ​ໃນ​ວັນ​ອັງຄານ​ມື້​ນີ້ ມີ​ຂຶ້ນລຸນ​ຫລັງ ​ການ​​ຮຽກຮ້ອງຄັ້ງ​ໃໝ່​ ຂອງ​ອົງການສະຫະ​ປະຊາ​ຊາດ ແລະສະຫະພາບ​ອາ​ຟຣິກາ ​ໃຫ້​ຍຸຕິ​ຄວາມ​ຮຸນ​ແຮງ​ ໃນ​ທັນທີ.
ການສູ້ລົບກັນໄດ້ລະເບີດຂຶ້ນທີ່ເມືອງ Bor ຊຶ່ງເປັນເມືອງສໍາຄັນ ຂອງຊູແດນໃຕ້ ບ່ອນທີ່ກອງກໍາລັງທະຫານຂອງຝ່າຍລັດຖະ ບານ ຢຶດມາໄດ້ຈາກພວກກະບົດໃນອາທິດແລ້ວນີ້ ການປະທະກັນໃນວັນອັງຄານມື້ນີ້ມີຂຶ້ນລຸນຫລັງການຮຽກຮ້ອງ ຄັ້ງໃໝ່ຂອງອົງການສະຫະປະຊາຊາດແລະສະຫະພາບ ອາຟຣິກາ ໃຫ້ຍຸຕິຄວາມຮຸນແຮງ ໃນທັນທີ ຖະແຫຼງການສະບັບນຶ່ງ ຂອງສະພາຄວາມໝັ້ນຄົງອົງການ ສະຫະປະຊາຊາດ ແລະສະພາສັນຕິພາບແລະຄວາມໝັ້ນຄົງ ຂອງສະຫະພາບອາຟຣິກາ ກ່າວໃນຕອນແລງຂອງວັນຈັນ ວານນີ້ວ່າ ການເຈລະຈາສັນຕິພາບຄວນຈະເລີ່ມຂຶ້ນໃນທັນທີ ລະຫວ່າງປະທານາທິບໍດີ Salva Kiir ແລະທ່ານ Reik Marchar ຜູ້ນໍາພວກກະບົດ ສະຫະພາບອາຟຣິກາຍັງໄດ້ຮຽກຮ້ອງໃຫ້ລັດຖະບານທ່ານ Kiir ປ່ອຍພວກຜູ້ນໍາທາງການ ເມືອງທີ່ຖືກຄຸມຂັງໄວ້ນັ້ນ ແລະຂົ່ມຂູ່ທີ່ຈະລົງໂທດ ຕໍ່ພວກທີ່ຍັງສືບຕໍ່ຍຸແຍ່ໃຫ້ກໍ່ຄວາມຮຸນ ແຮງຂຶ້ນນັ້ນ ກຸ່ມປະເທດໃນເຂດພາກຕາເວັນອອກຂອງອາຟຣິກາ ຫຼື IGAD ໄດ້ກຳນົດໃຫ້ວັນອັງຄານ ມື້ນີ້ ເປັນເສັ້ນຕາຍເພື່ອໃຫ້ທັງສອງຝ່າຍທຳການເຈລະຈາແບບເຊິ່ງໜ້າ ແຕ່ກໍຍັງບໍ່ມີຮ່ອງ ຮອຍໃດໆທີ່ສະແດງໃຫ້ເຫັນວ່າ ເສັ້ນຕາຍດັ່ງກ່າວນີ້ຈະບັນລຸກັນໄດ້ ປະທານາທິບໍດີ ຢູການດາ ທ່ານ Yoweri Museveni ໄດ້ພົບປະກັບທ່ານ Kiir ໃນວັນຈັນ ວານນີ້ ແລະເຕືອນໃຫ້ທ່ານ Machar ລົງນາມໃນຂໍ້ຕົກລົງຢຸດຍິງ ຫຼືບໍ່ດັ່ງນັ້ນແລ້ວກໍ ປະເຊີນກັບການເອົາມາດຕະການຂອງພວກປະເທດເພື່ອນບ້ານ ໃນຖະແຫຼງການຂອງກຸ່ມ IGAD ເມື່ອອາທິດແລ້ວນີ້ ແມ່ນບໍ່ໄດ້ຮວມເອົາການຂົ່ມຂູ່ທີ່ຈະ ໃຊ້ກໍາລັງ ແຕ່ກໍເວົ້າວ່າ ຈະພິຈາລະນາເອົາມາດຕະການເພີ້ມຕື່ມ ຖ້າຫາກວ່າການຕໍ່ສູ້ກັນຍັງດໍາເນີນຢູ່ຕໍ່ໄປນັ້ນ